«Hilde» ble utsatt for et grovt seksuelt overgrep av sin lege for tretten måneder siden. Fremdeles har ikke påtalemyndigheten tatt ut tiltale eller henlagt saken.

I august i fjor oppsøkte «Hilde» fastlegen sin. Hun hadde kraftig øreverk. Legebesøket endte fryktelig galt for den 16 år gamle jenten. Nå er det gått 13 måneder siden fastlegen forgrep seg.

Bilder i hodet

– Det ødelegger så mye når det tar så lang tid. Jeg ligger om nettene og tenker på det som skjedde. Bildene går igjen og igjen og igjen i hodet mitt, forklarer "Hilde" til TV 2 Nyhetene.

Fremdeles har ikke påtalemyndigheten tatt ut tiltale eller henlagt saken. Legen er siktet for grovt seksuelt overgrep og det er Hordaland politidistrikt som har saken. For "Hilde" er ventetiden tung, hun sliter på skolen, og nettene er fulle av mareritt. "Hilde" forteller at hun sliter med å få lagt den voldsomme hendelsen bak seg.

– Det vil jeg først klare når saken er kommet opp for domstolen, sier 17-åringen.

– Svært alvorlig sak

– Dette er en svært alvorlig sak, med fem fornærmede. Det startet i fjor sommer og etterforskningen var avsluttet i april i år. Det har ikke skjedd noe siden den gang, sier bistandsadvokat Carl-Christian Grythe Hoff.

Han er rasende og forteller at han både har ringt og sendt skriftlig klage til Hordaland politidistrikt, ved flere anledninger.

– Det er en av de mest alvorlige overgrepssakene de siste to årene i Hordaland, det handler om en lege som har utsatt sine pasienter for overgrep, sier Grythe Hoff. At ting tar tid mener bistandsadvokaten er et rettssikkerhetsmessig problem, både for fornærmede og siktede.

– Hva er konsekvensen av at ting tar tid?

– Konsekvensen er for det første å ha vært utsatt for overgrep, for det andre er det en belastning og måtte vente og for det tredje er det en belastning og ikke føle at politiet prioriterer sakene, sier Grythe Hoff.

Problem over hele landet

Ifølge Advokatforeningen er lang ventetid et problem for ofre og fornærmede i overgreps- og voldssaker over hele landet. En viktig årsak er ganske enkelt at politiet mangler ressurser til å få sakene unna i forventet tempo.

– Vår erfaring er at det tar veldig lang tid, og at disse sakene som blant annet omhandler seksuelle overgrep, blir skadelidende. Og det er en samlet tilbakemelding vi får fra advokater ellers i landet, sier Siv Hallgren, leder for Utvalget for bistandsadvokater i Advokatforeningen.

"Hilde" sin sak er et bilde på en svært uholdbar situasjon i politiet. Til tross for at det til stadighet argumenters med at det bevilges nok ressurser, så strekker ikke disse til om alle saker skal få den fortjente oppfølging.

Beklagelig

– For det første så er jo selvfølgelig beklagelig at hun må vente så lenge. Det er ikke med vond vilje det skjer, presiserer påtaleleder Gunnar Fløystad ved Hordaland politidistrikt til TV 2 Nyhetene.

– Hvordan forklarer du dette?

– Saken er dessverre den at over lang tid, et par år i alle fall, så har det vært en voldsom økning i antall saker som gjelder familievold og den typen saker. Og det er samme personell som skal sitte å behandle denne type saker. Og når vi i samme periode har hatt en reduksjon i antall personell, så sliter vi rett og slett med å få endene til å møtes, forklarer Fløystad.

Fløystad må erkjenne at det er grenser for hvor mye man kan tyne ut av de ressursene politiet har til rådighet. Og han ser ikke lyser på fremtiden:

– Dette handler om ressurser, ikke bare organisering?

– Ja. Det handler mye om ressurser og det handler om å bygge opp kompetanse over tid og vi kan ikke sette hvem som helst til å behandle disse saken. Og da sier det seg selv at da kommer det en sånn enorm økning som vi har fått, så er det komplisert å få alt unna på den tiden vi skulle og det går dessverre ut over enkeltpersoner til syvende og sist.

Lei seg og sint

For Hilde er det vanskelig å forstå alt snakket om ressurser og prioriteringer.

Hun ble lovet at saken ikke skulle ta måneder og år....

– Jeg er lei meg, og så er jeg sint fordi juristen ikke har gjort jobben sin. Det vokser som en ball inne i meg, det er som om noen trekker en svart gardin ned, sier «Hilde» til TV 2 Nyhetene.